b'\n_START_ARTICLE_\nIvan Su\xc5\xa1i\xc4\x87\n_START_PARAGRAPH_\nIvan Su\xc5\xa1i\xc4\x87 (Skradin, 2. velja\xc4\x8de 1953. \xe2\x88\x92 \xc5\xa0ibenik, 21. o\xc5\xbeujka 2009.) je bio hrvatski kulturni radnik i novinar. Bio je tajnik ogranka Matice hrvatske u Skradinu._NEWLINE_Rodio se je 1953. u Skradinu, gdje je zavr\xc5\xa1io osnovnu \xc5\xa1kolu. Gimnaziju je zavr\xc5\xa1io u \xc5\xa0ibeniku, a zaposlio se u rodnom gradu u po\xc5\xa1ti._NEWLINE_U Skradinu je bio ne samo po\xc5\xa1tanski slu\xc5\xbebenik nego i neumoran kulturni radnik. Bio je vrstan i senzibilan glazbenik, koji je sve dao ljepoti klapske pjesme. Osnivao je i vodio klape, pokrenuo prvi Susret dalmatinskih klapa u Skradinu, dobivao nagrade na Omi\xc5\xa1kom festivalu. Godinama je bio dopisnik Ve\xc4\x8dernjeg lista, sudjelovao u radijskim i televizijskim emisijama o svome gradu i njegovim ljudima. Kao \xc4\x8dlan Gradskog poglavarstva na polju kulture u\xc4\x8dinio je vrlo mnogo \xe2\x80\x93 osnovao je muzej i Gradsku knji\xc5\xbenicu, poticao je i organizirao obnovu umjetni\xc4\x8dkih slika i glasovitih orgulja._NEWLINE_Okupio je \xc4\x8dlanove i prijatelje Matice hrvatske i s njima 1995. osnovao Ogranak kojemu je bio tajnik sve do prerane smrti. Njegovom zaslugom Ogranak Matice hrvatske u Skradinu objavio je knjige Kre\xc5\xa1imira \xc4\x8cvrljka, Ive Pedi\xc5\xa1i\xc4\x87a, Ante Juri\xc4\x87a, Ante Birina, Josipa La\xc4\x87e. Za Skradinski statut \xc5\xa1to ga je s latinskog preveo Ante Birin Ogranak je dobio Srebrnu povelju Matice hrvatske.'